Protokol o sodelovanju v kulturi sta EU in Koreja sklenili leta 2015 v okviru Sporazuma o prosti trgovini. Veljal je zlasti za instrument za spodbujanje Konvencije Organizacije Združenih narodov za izobraževanje, znanost in kulturo (Unesco) o varovanju in spodbujanju raznolikosti kulturnih izrazov iz leta 2005.

Nekatere sheme pomagajo ustvariti okolje, ki je ugodno za koprodukcije, zlasti sheme za dostop do trga in usposabljanje, ki financirajo trge, srečanja za navezovanje stikov in delavnice, med drugim tudi s Korejo. Poleg tega sheme za skupni razvoj in produkcijo televizijskih programov podpirajo sodelovanje evropskih in mednarodnih koprodukcijskih partnerjev, tudi iz Koreje.

Zdaj se predlaga, da Svet potrdi podaljšanje upravičenosti za nadaljnja tri leta. Koprodukcije med EU in Republiko Korejo so lahko vzajemno koristne tako z gospodarskega kot kulturnega vidika. Upravičenost na področju avdiovizualnih medijev lahko ustvari dodatne priložnosti za vse države članice, vključno s tistimi, ki do zdaj niso mogle razviti koprodukcij na dvostranski ravni.

V skladu z navedeno določbo je bila upravičenost trikrat podaljšana za obdobje treh let. Prvo podaljšanje je trajalo do 30. junija 2017, drugo do 30. junija 2020, tretje do 30. junija 2023, nobena pogodbenica pa do zdaj ni odpovedala upravičenosti.

Medtem ko so bile nekatere države članice uspešne pri avdiovizualnih koprodukcijah na dvostranski ravni, za številne druge to še ne velja, zato lahko upravičenost na ravni EU omogoči sodelovanje večjega števila držav. Evropska komisija ima omejene pristojnosti v zvezi s produkcijo filmov, saj je to vloga nacionalnih filmskih skladov, med drugim tudi kar zadeva mednarodne koprodukcije. Zato bo za izvajanje Protokola v praksi potrebna večja vključenost nacionalnih filmskih skladov.

•Sorazmernost

Študije in podatki Evropskega avdiovizualnega observatorija so pokazali, da koprodukcije prispevajo k večjemu občinstvu. Leta 2021 so evropski filmi v Koreji predstavljali 23 % predvajanih filmov, vendar le 5 % kupljenih kinovstopnic. Vrzel med predvajanjem v kinematografih in kupljenimi vstopnicami kaže, da obstaja velik neizkoriščen potencial in da bi boljše sodelovanje lahko pripomoglo k njegovemu izkoriščanju. Upravičenost za koprodukcije bi lahko ustvarila več priložnosti za evropsko avdiovizualno industrijo v smislu izvoza in promocije v Koreji ter prodora v Azijo. Zato bi izvajanje upravičenosti za koprodukcije prispevalo k povečanju tržnega deleža na enem od desetih najuspešnejših trgov po številu prodanih vstopnic (500 milijonov USD, 61 milijonov kupljenih vstopnic). Vendar je zastopanost korejskih filmov v EU precej omejena. Med letoma 2017 in 2021 so korejski filmi predstavljali 0,6 % filmov, ki so bili predvajani, in 0,5 % kupljenih vstopnic v EU. Pomanjkanje koprodukcij med EU in Republiko Korejo od sklenitve dogovora o upravičenosti na področju avdiovizualnih medijev se zdi zlasti posledica stalnega pomanjkanja konkretnih informacij o spodbudah, ki so na voljo za koprodukcije v državah članicah EU in Republiki Koreji. To so v zadnjem času še poslabšali učinki pandemije COVID-19. Zato bi bilo zdaj treba sprejeti ciljno usmerjene ukrepe (ki zajemajo dostop do financiranja, usposabljanje in navezovanje stikov) na evropski in nacionalni ravni. Realizacija koprodukcij med državami članicami in Republiko Korejo zunaj okvira upravičenosti na področju avdiovizualnih medijev, ki jo je prekinila pandemija COVID-19, kaže, da obstajata zmožnost in potencial za obsežnejše sodelovanje.

•Izbira instrumenta

V skladu s členom 3(1) Sklepa Sveta (EU) 2015/2169 je ustrezen instrument za strinjanje s podaljšanjem upravičenosti sklep Sveta.

3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA

•Naknadne ocene/preverjanja ustreznosti obstoječe zakonodaje

Ni relevantno.

•Posvetovanja z deležniki

V Protokolu je predvideno, da vsaka pogodbenica ustanovi nacionalno svetovalno skupino, ki jo sestavljajo njeni predstavniki kulturnega in avdiovizualnega sektorja, dejavni na področjih iz tega protokola. Nacionalna svetovalna skupina EU se je sestala decembra 2022, da bi ocenila rezultate izvajanja upravičenosti v smislu krepitve kulturne raznolikosti in obojestransko koristnega sodelovanja pri koprodukcijskih delih.

Potekale so koristne izmenjave o številnih vprašanjih. Deležniki so priznali pomanjkanje avdiovizualnih koprodukcij med EU in Republiko Korejo pod pogoji, navedenimi v Protokolu, nekateri pa so pozvali, naj se ocenijo razlogi, zakaj upravičenost do zdaj ni prinesla rezultatov. V razpravi je bilo poudarjeno, da so možni vzroki za to pandemija COVID-19, premajhna ozaveščenost in stroge zahteve. Nekateri deležniki še vedno niso prepričani o institucionalni podlagi za upravičenost, saj avdiovizualno področje ne bi smelo biti del trgovinskih sporazumov.

Poleg tega je bilo v razpravi poudarjeno, da protokol o sodelovanju v kulturi na splošno prispeva k razvoju kulturnih povezav v skladu s konvencijo Unesco iz leta 2005 in da je treba nadalje krepiti kulturne povezave med EU in Republiko Korejo. Izraženi so bili pomisleki glede morebitnega pomanjkanja vzajemnosti s strani Republike Koreje v zvezi s kvotami za nacionalne produkcije spletnih storitev videa na zahtevo. Vendar so glede na dozdajšnje pomanjkanje koprodukcij med EU in Republiko Korejo potencialna tveganja majhna. Komisija je sklenila, da bi podaljšanje upravičenosti lahko bila priložnost za njeno prilagoditev, da se obravnavajo pomisleki in olajša izvajanje Protokola.

•Zbiranje in uporaba strokovnih mnenj

Študije in podatki Evropskega avdiovizualnega observatorija so pokazali, da koprodukcije na splošno prispevajo k večjemu mednarodnemu občinstvu. Leta 2021 so evropski filmi v Koreji predstavljali 23 % predvajanih filmov, vendar le 5 % kupljenih kinovstopnic. Vrzel med predvajanjem v kinematografih in kupljenimi vstopnicami kaže, da obstaja velik neizkoriščen potencial in da bi boljše sodelovanje lahko pripomoglo k njegovemu izkoriščanju. Odbor za sodelovanje v kulturi, ustanovljen s Protokolom, je pregledal dejavnike, ki bi lahko vplivali na uveljavljanje upravičenosti na področju avdiovizualnih medijev, vključno s pandemijo COVID-19, premajhno ozaveščenostjo o priložnostih in zahtevami za koprodukcije.

•Ocena učinka

Ni relevantno.

•Ustreznost in poenostavitev ureditve

Ni relevantno.